11 लोगों को कुत्तों ने काटा निगम की कार्रवाई ठंडी
लोगों ने जताया आक्रोश, फिर से कुत्ता पकड़ो अभियान चलाने की मांग
भास्कर संवाददाता | बुरहानपुर
निगम का कुत्ते पकड़ने का अभियान फेल हो गया है। कुत्ते के काटने से गुरुवार को एक पुलिस जवान सहित 11 लोग घायल हो गए। दुकान जा रही बालिका को रास्ते में और एक बालक को घर के दरवाजे के पास कुत्ते ने काटा। अलग-अलग क्षेत्र में घटनाएं हुई। दोपहर में एक घंटे में ही 4 लोगों को अस्पताल में भर्ती कराया ।
आजाद नगर निवासी परिजन ने बताया 7 साल की नाजमीन दुकान पर जा रही थी। इस दौरान कुत्ते ने उस पर हमला कर दिया। आसपास के लोगों ने बालिका को बचाकर घर पहुंचाया। दूसरी घटना में हजरत शाह दरगाह क्षेत्र निवासी 8 साल का मोहम्मद आमीर दरवाजे के पास खड़ा था। एक कुत्ते ने उस पर हमला कर दिया। डीआरपी लाइन में पुलिस जवान रमेश ब्राह्मण भी कुत्ते के हमले से घायल हो गया। शहर के लालबाग, आजाद नगर, कालाबाग, नया मोहल्ला सहित ग्राम झांझर, छोटा बोरगांव, भगवानिया से भी घायलों को जिला अस्पताल लाया गया। कुत्तों के काटने की घटनाओं के बाद नगर निगम ने कुत्ते पकड़ने के लिए अभियान शुरू किया था लेकिन यह अभियान फेल हो गया है।
hin_Deva hin_Deva bho_Deva hin_Deva hin_Deva